Objava zahtevka za odobritev spremembe specifikacije proizvoda, ki ni manjša, v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2021/C 102/07)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek za spremembo v treh mesecih od dneva te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„Asparago di Badoere“

EU št.: PGI-IT-0495-AM01 – 25.11.2019

ZOP ( ) ZGO (X)

1. Skupina vložnikov in pravni interes

Consorzio dell’Asparago di Badoere [združenje „Asparago di Badoere“]

Statutarni sedež in sedež podjetja: Municipio di Morgano, Piazza Indipendenza, 2

31050 Badoere di Morgano (TV), Italija; tel. +39 3282143228.

E-naslov: info@asparagodibadoere.it

www.asparagodibadoere.it

Združenje „Asparago di Badoere“ ima pravico vložiti zahtevek za spremembo v skladu s členom 13(1) uredbe ministrstva za kmetijske, živilske in gozdarske politike št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

☐ Ime proizvoda

☒ Opis proizvoda

☐ Geografsko območje

☐ Dokazilo o poreklu

☒ Metoda proizvodnje

☐ Povezava

☒ Označevanje

☒ Drugo: redakcijske spremembe, preverjanje skladnosti, posodobitve predpisov

4. Vrsta sprememb

☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

1. Člen 2 trenutne specifikacije proizvoda „Proizvod ‚Asparago di Badoere‘ sestavljajo poganjki špargljev, vzgojeni iz rastlin družine Liliaceae (bele sorte dariana, thielim, zeno, avalim ali grolim ali zelene sorte eros, thielim, grolim, dariana ali avalim vrste Officinalis iz rodu Asparagus).“ je bil spremenjen in razširjen tako: „Proizvod ‚Asparago di Badoere‘ sestavljajo poganjki špargljev, vzgojeni iz rastlin družine Liliaceae (bele sorte thielim, zeno, grolim cumulus, darzilla, hercolim, marco, vittorio ali giove ali zelene sorte eros, thielim, grolim, cumulus, magnus, giove ali vittorio vrste Officinalis iz rodu Asparagus). Drugi kultivarji špargljev, ki izhajajo iz raziskav sort, se lahko uporabijo, če obstajajo eksperimentalni in bibliografski dokazi, da se upoštevajo metoda proizvodnje in značilnosti ZGO ‚Asparago di Badoere‘. Preden se kateri koli tak kultivar uporabi za proizvodnjo špargljev z ZGO ‚Asparago di Badoere‘, je treba obvestiti ministrstvo za kmetijske, živilske in gozdarske politike.“ Točka 4.2 povzetka: „Proizvod ‚Asparago di Badoere‘ sestavljajo poganjki špargljev, vzgojeni iz rastlin družine Liliaceae (bele sorte dariana, thielim, zeno, avalim ali grolim ali zelene sorte eros, thielim, grolim ali dariana vrste Officinalis iz rodu Asparagus).“ je bila spremenjena tako: „Proizvod ‚Asparago di Badoere‘ sestavljajo poganjki špargljev, vzgojeni iz rastlin družine Liliaceae (bele sorte thielim, zeno, grolim cumulus, darzilla, hercolim, marco, vittorio ali giove ali zelene sorte eros, thielim, grolim, cumulus, magnus, giove ali vittorio vrste Officinalis iz rodu Asparagus). Drugi kultivarji špargljev, ki izhajajo iz raziskav sort, se lahko uporabijo, če obstajajo eksperimentalni in bibliografski dokazi, da se upoštevajo metoda proizvodnje in značilnosti ZGO ‚Asparago di Badoere‘. Preden se kateri koli tak kultivar uporabi za proizvodnjo špargljev z ZGO ‚Asparago di Badoere‘, je treba obvestiti ministrstvo za kmetijske, živilske in gozdarske politike.“ Seznam sort, ki se lahko uporabljajo za proizvodnjo špargljev „Asparago di Badoere“, je bil posodobljen. Sorte, ki se ne uporabljajo več zaradi pomanjkanja ali ker so z leti postale zastarele v agronomskem smislu, so bile črtane. Dodane so bile nove sorte, ki ob ohranjanju značilnosti špargljev „Asparago di Badoere“ zagotavljajo boljši pridelek, bolje razvijejo značilnosti proizvoda, so odpornejše na bolezni in ne potrebujejo toliko gnojil ali fitofarmacevtskih sredstev, kar koristi potrošnikom, okolju in lokalni biotski raznovrstnosti. Besedilo zdaj dovoljuje tudi uporabo novih kultivarjev, če obstajajo eksperimentalni in bibliografski dokazi, da se upoštevajo značilnosti, opisane v specifikaciji proizvoda za ZGO „Asparago di Badoere“, in če je ministrstvo za kmetijske, živilske in gozdarske politike ustrezno obveščeno. To kmetom omogoča, da uporabijo nove sorte, ki postanejo dostopne na trgu, hkrati pa zagotovijo, da se upoštevajo uveljavljene značilnosti proizvoda. Ta sprememba se nanaša na točko 3.2 enotnega dokumenta.

2. V oddelku specifikacije proizvoda za bele šparglje z ZGO „Asparago di Badoere“ je za opisom razreda I dodano: „Razred II Oblika: cel poganjek šparglja z vrhom, ki je lahko rahlo pernat. Barva: bela (lahko ima rožnate odtenke). Okus: sladek, ne kisel ali slan; mehak in prav nič vlaknast, z rahlo aromo svežih stročnic in zrele pšenice ter komaj zaznavnim pridihom grenkobe. Premer: 8 mm do 30 mm – vsi šparglji v svežnju ali pakiranju morajo biti pripravljeni enotno. Dolžina: do 22 cm – vsi šparglji v svežnju ali pakiranju morajo biti pripravljeni enotno. Šparglji razreda II se lahko uporabijo samo v predelovalni industriji.“ Specifikacija proizvoda zdaj vključuje razred II, ki zajema vse poganjke špargljev, ki jih zaradi razlik v obliki in/ali merah ni mogoče uvrstiti v razred „ekstra“ ali razred I, vendar imajo še vedno zahtevane organoleptične lastnosti, ker se gojijo v enakih talnih in podnebnih razmerah ter z uporabo enakih tehnik. Novi razred II ustreza posebnim zahtevam tržnega segmenta, ki uporablja polpripravljen proizvod, in je zato namenjen izključno predelovalni industriji. Ta sprememba se nanaša na točko 4.2 povzetka in točko 3.2 enotnega dokumenta.

3. V oddelku specifikacije proizvoda za zelene šparglje z ZGO „Asparago di Badoere“ je za opisom razreda I dodano: „Razred II Oblika: cel poganjek šparglja z rahlo pernatim vrhom. Barva: zelena (lahko ima vijolične odtenke). Premer: 8 mm do 30 mm – vsi šparglji v svežnju ali pakiranju morajo biti pripravljeni enotno. Dolžina: do 27 cm – vsi šparglji v svežnju ali pakiranju morajo biti pripravljeni enotno. Šparglji razreda II se lahko uporabijo samo v predelovalni industriji.“ Razlogi za to spremembo so enaki razlogom, ki so za bele šparglje z ZGO „Asparago di Badoere“ navedeni v točki 2 zgoraj. Nanaša se na točko 4.2 povzetka in točko 3.2 enotnega dokumenta.

4. Stavek: „Največje dovoljeno odstopanje od zgoraj opisanih zahtev za različne razrede je 3 % za vsako vrsto.“ je bil spremenjen tako: „Največje dovoljeno odstopanje od zgoraj opisanih zahtev glede dolžine in premera za različne razrede je 3 % teže.“ To je redakcijska sprememba, da je specifikacija proizvoda natančnejša, saj so pojasnjeni osnova za izračun dovoljenega odstopanja in parametri, za katere se uporablja. Ta sprememba se nanaša na točko 4.2 povzetka in točko 3.2 enotnega dokumenta.

Metoda proizvodnje

Člen 5 sedanje specifikacije proizvoda

5. Naslednji stavki s konca člena 5: „Po obdobju prilagajanja rastlin na novo okolje mora spravilo špargljev ‚Asparago di Badoere‘ vsako leto potekati med 1. februarjem in 31. majem. Največji donos na hektar po čiščenju ne sme presegati 7 000 kg.“ so bili spremenjeni tako: „Po obdobju prilagajanja rastlin na novo okolje mora spravilo špargljev ‚Asparago di Badoere‘ vsako leto potekati med 1. februarjem in 30. junijem. Največji donos na hektar po čiščenju ne sme presegati 10 000 kg za vse tri razrede skupaj (ekstra, I in II).“ Končni datum spravila je bil prestavljen na 30. junij. Zaradi podnebnih sprememb v zadnjih letih v povezavi s prisotnostjo sort, ki brstijo pozneje, so zdaj enake ravni donosa in standardi kakovosti špargljev z ZGO „Asparago di Badoere“ zagotovljeni vsaj še 30 dni po 31. maju. Največji donos na hektar se je povečal s 7 000 kg na 10 000 kg, saj so nekatere sorte, ki se lahko uporabljajo za šparglje „Asparago di Badoere“, donosnejše in imajo daljša obdobja spravila. S to spremembo se upošteva tudi novi razred II, ki ga je treba dodati donosoma razredov „ekstra“ in I. Povečanje donosa na hektar nikakor ne vpliva na organoleptične lastnosti proizvoda in še naprej veljajo enaki standardi kakovosti.

Označevanje

Člen 8 sedanje specifikacije proizvoda

6. Odstavek: „Da se lahko šparglji tržijo z ZGO ‚Asparago di Badoere‘, morajo biti pakirani na območju pridelave, opredeljenem v členu 3 te specifikacije proizvoda, ob upoštevanju naslednjih pogojev: a) Beli šparglji z ZGO ‚Asparago di Badoere‘ — v tesnih svežnjih, povezanih z rafijo, ki tehtajo med 0,7 kg in 1,2 kg; — v embalaži za živila, pri čemer posamezno pakiranje tehta največ 2,0 kg. b) Zeleni šparglji z ZGO ‚Asparago di Badoere‘ — v tesnih svežnjih, povezanih z rafijo ali elastiko, ki tehtajo med 0,5 kg in 1,2 kg; — v embalaži za živila, pri čemer posamezno pakiranje tehta največ 2,0 kg. Vsebina posameznega pakiranja mora biti enotna in mora vsebovati samo šparglje iste vrste, kategorije in razpona premera.“ je bil spremenjen tako: „Da se lahko šparglji tržijo z ZGO ‚Asparago di Badoere‘, morajo biti pakirani v svežnje ali embalažo za živila na območju pridelave, opredeljenem v členu 3 te specifikacije proizvoda. Vsako pakiranje mora vsebovati samo šparglje iste kategorije in razpona premera.“ Naslednji odlomek točke 4.8 povzetka: „Šparglji z ZGO ‚Asparago di Badoere‘ morajo biti pakirani v tesne svežnje, povezane z rafijo, ali v ustrezno embalažo za živila. Vsebina posameznega pakiranja mora biti enotna in mora vsebovati samo šparglje iste vrste, kategorije in razpona premera.“ je bil spremenjen tako (enako besedilo je bilo dodano tudi v točki 3.5 enotnega dokumenta): „Da se ohranijo kakovostne značilnosti iz točke 3.2, se lahko šparglji z ZGO ‚Asparago di Badoere‘ tržijo le, če so bili na območju pridelave pakirani v svežnje ali embalažo za živila. Proizvod ‚Asparago di Badoere‘ je treba pakirati na območju iz točke 4, da se zagotovita sledljivost in nadzor ter prepreči poslabšanje kakovosti proizvoda ‚Asparago di Badoere‘ zaradi udarcev ali odrgnin med prevozom nepakiranega proizvoda, kar lahko povzroči, da šparglji počrnijo in se poslabšajo njihove kakovostne značilnosti. Vsako pakiranje mora vsebovati samo šparglje iste kategorije in razpona premera.“ Ta sprememba je potrebna zaradi spreminjajočih se zahtev domačih in tujih trgov po bolj raznolikih vrstah embalaže in večji prožnosti pri odzivanju na povpraševanje. Trg zahteva posamezna pakiranja: svežnje ali škatle različnih velikosti, ki so prilagojeni različnim ciljnim strankam. Ker so z označbo „Asparago di Badoere“ zajeti beli in zeleni šparglji, je postalo jasno, da je treba promovirati obe vrsti špargljev, kar pomeni tudi uporabo enake embalaže za obe vrsti, zato je enotnost še vedno potrebna v smislu kategorije in razpona premera, ne pa več v smislu vrste. Zadevna točka enotnega dokumenta je bila razširjena še z utemeljitvijo zahteve – ki je že vključena v specifikacijo proizvoda –, da se proizvod pakira na območju pridelave.

7. Stavek: „Tržni razred, tj. ‚ekstra‘ ali I (pod pogoji, določenimi v členu 2 te specifikacije proizvoda);“ je bil spremenjen tako: „Tržni razred, tj. ‚ekstra‘, I ali II, skupaj z navedbo ‚samo za predelavo‘, v skladu s členom 2 te specifikacije proizvoda;“ Naslednji odlomek točke 4.8 povzetka: „Svežnji in paketi morajo biti označeni z navedbo ‚Asparago di Badoere‘ IGP [ZGO] s črkami enotne velikosti, z izrecno navedbo vrste špargljev (zeleni ali beli) v paketu, imenom (podjetja) ter naslovom pridelovalca in pakirnice, tržnim razredom (‚ekstra‘ ali ‚I‘), razponom premera in vsemi drugimi informacijami, ki se zahtevajo z veljavno zakonodajo.“ je bil spremenjen tako (enako besedilo je bilo dodano tudi v točki 3.6 enotnega dokumenta): „Svežnji in paketi morajo biti označeni z navedbo ‚Asparago di Badoere‘ IGP [ZGO] s črkami enotne velikosti, z izrecno navedbo vrste špargljev (zeleni, beli ali zeleni in beli) v paketu, imenom (podjetja) ter naslovom pridelovalca in pakirnice, tržnim razredom (‚ekstra‘, ‚I‘ ali ‚II‘ skupaj z navedbo ‚samo za predelavo‘), razponom premera in vsemi drugimi informacijami, ki se zahtevajo z veljavno zakonodajo.“ Ta sprememba vključuje navedbo razreda II za obe vrsti špargljev z ZGO „Asparago di Badoere“ in omogoča, da se v isto pakiranje ali sveženj vključita obe vrsti špargljev (beli in zeleni).

Drugo

Redakcijske spremembe

8. Člen 4 je bil preimenovan v „Dokazilo o poreklu“.

9. Člen 5 je bil preimenovan v „Metoda proizvodnje“.

10. Člen 6 je bil preimenovan v „Povezava z okoljem“.

11. Člen 7 je bil preimenovan v „Preverjanje skladnosti“.

12. Člen 8 je bil preimenovan v „Označevanje“.

Preverjanje skladnosti

Člen 7 sedanje specifikacije proizvoda

13. Organ, pristojen za preverjanje skladnosti s specifikacijo proizvoda, v členu 7 trenutno ni naveden. Po predlagani spremembi se člen 7 glasi: „Skladnost s to specifikacijo proizvoda se preverja v skladu z Uredbo (EU) št. 1151/2012; nadzorni organ je CSQA Certificazioni S.r.l. (naslov: Thiene (VI) -I- Via San Gaetano n. 74, Italija; telefonska številka: +39 0445313011; e-naslov: csqa@csqa.it; certificiran e-naslov: csqa@legalmail.it).“

Posodobitve predpisov

14. Sklici na Uredbo Sveta (EGS) št. 2081/92 v členih 1 in 7 so bili nadomeščeni s sklici na trenutno veljavno zakonodajo.

ENOTNI DOKUMENT

„ASPARAGO DI BADOERE“

EU št.: PGI-IT-0495-AM01 - 25.11.2019

ZOP ( ) ZGO (X)

1. Ime

„Asparago di Badoere“

2. Država članica ali tretja država

Italija

3. Opis kmetijskega proizvoda ali živila

3.1. Vrsta proizvoda

Skupina 1.6: Sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

Proizvod „Asparago di Badoere“ sestavljajo poganjki špargljev, vzgojeni iz rastlin družine Liliaceae (bele sorte thielim, zeno, grolim cumulus, darzilla, hercolim, marco, vittorio ali giove ali zelene sorte eros, thielim, grolim, cumulus, magnus, giove ali vittorio vrste Officinalis iz rodu Asparagus).

Drugi kultivarji špargljev, ki izhajajo iz raziskav sort, se lahko uporabijo, če obstajajo eksperimentalni in bibliografski dokazi, da se upoštevajo metoda proizvodnje in značilnosti ZGO „Asparago di Badoere“.

Preden se kateri koli tak kultivar uporabi za proizvodnjo špargljev z ZGO „Asparago di Badoere“, je treba obvestiti ministrstvo za kmetijske, živilske in gozdarske politike.

Ob sprostitvi na trg morajo biti poganjki špargljev katere koli vrste, zajete z ZGO „Asparago di Badoere“, celi, zdravi, brez poškodb zaradi neprimernih postopkov pranja, čisti, sveži po videzu in barvi, brez škodljivih organizmov ali poškodb, ki jih povzročijo škodljivi organizmi, brez odrgnin, brez odvečne zunanje vlage ali kakršnega koli tujega vonja in/ali okusa, hrustljavi, ne smejo biti votli ali olupljeni. Rez na spodnjem koncu mora biti čist in pravokoten na steblo.

Razred „ekstra“ belih špargljev z ZGO „Asparago di Badoere“ sestavljajo ravni poganjki s tesno zaprtimi vršički. Poganjki so beli, vendar lahko po pakiranju dobijo rožnat odtenek. So sladkega okusa, nič kisli ali slani, ter mehki in prav nič vlaknasti, z rahlim vonjem po svežih stročnicah in zreli pšenici ter komaj zaznavnim pridihom grenkobe. Poganjki v premeru merijo med 12 mm in 20 mm, pri čemer razlika med najdebelejšimi in najtanjšimi poganjki v istem svežnju ali pakiranju znaša največ 6 mm, v dolžino pa med 14 cm in 22 cm, pri čemer razlika med najkrajšimi in najdaljšimi poganjki v istem svežnju ali pakiranju znaša največ 1 cm.

Razred I belih špargljev z ZGO „Asparago di Badoere“ je po obliki, barvi, okusu dolžini enak razredu „ekstra“, vendar lahko v premeru meri od 10 mm do 22 mm, razlika med najdebelejšimi in najtanjšimi poganjki v istem svežnju ali pakiranju pa znaša največ 8 mm.

Razred II belih špargljev z ZGO „Asparago di Badoere“ sestavljajo celi poganjki špargljev z vršički, ki so lahko rahlo pernati. Poganjki so beli, z možnim rožnatim odtenkom, s premerom od 8 mm do 30 mm (vsi šparglji v svežnju ali pakiranju so pripravljeni enotno) in dolžino do 22 cm (vsi šparglji v svežnju ali pakiranju so pripravljeni enotno).

Šparglji razreda II se lahko uporabijo samo v predelovalni industriji.

Razred „ekstra“ zelenih špargljev z ZGO „Asparago di Badoere“ sestavljajo ravni poganjki špargljev, ki so lahko na vrhu rahlo ukrivljeni. Njihovi vršički so tesno zaprti in temne, sijoče zelene barve, lahko tudi z vijoličnim odtenkom. Bet na dnu poganjka (največ 5 % celotne dolžine) je zelene barve z vijoličnim do belim odtenkom. Ta špargelj ima močan sladek okus in ni kisel, slan ali grenek. Je mehak, ni vlaknat in ima obstojno sadno, travnato aromo. Poganjki v premeru merijo med 12 mm in 20 mm, pri čemer razlika med najdebelejšimi in najtanjšimi poganjki v istem svežnju znaša največ 6 mm, v dolžino pa med 18 cm in 27 cm, pri čemer razlika med najkrajšimi in najdaljšimi poganjki v istem svežnju znaša največ 1 cm.

Razred I zelenih špargljev z ZGO „Asparago di Badoere“ je po obliki, barvi in okusu enak razredu „ekstra“, vendar lahko v premeru meri od 8 mm do 22 mm, pri čemer razlika med najdebelejšimi in najtanjšimi poganjki v istem svežnju znaša največ 8 mm, v dolžino pa med 16 cm in 27 cm, pri čemer razlika med najkrajšimi in najdaljšimi poganjki v istem svežnju znaša največ 1 cm.

Razred II zelenih špargljev z ZGO „Asparago di Badoere“ sestavljajo celotni poganjki špargljev z rahlo pernatimi vršički. Poganjki so zeleni, z možnim vijoličnim odtenkom, s premerom od 8 mm do 30 mm (vsi šparglji v svežnju ali pakiranju so pripravljeni enotno) in dolžino do 27 cm (vsi šparglji v svežnju ali pakiranju so pripravljeni enotno).

Šparglji razreda II se lahko uporabijo samo v predelovalni industriji.

Največje dovoljeno odstopanje od zgoraj opisanih zahtev glede dolžine in premera za različne razrede je 3 % teže.

3.3. Krma (samo za proizvode živalskega izvora) in surovine (samo za predelane proizvode)

—

3.4. Posebne faze proizvodnje, ki jih je treba izvajati na opredeljenem geografskem območju

Vse faze proizvodnje špargljev „Asparago di Badoere“, od gojenja do spravila, potekajo na opredeljenem geografskem območju.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Da se ohranijo kakovostne značilnosti iz točke 3.2, se lahko šparglji z ZGO „Asparago di Badoere“ tržijo le, če so bili na območju pridelave pakirani v svežnje ali embalažo za živila.

Proizvod „Asparago di Badoere“ je treba pakirati na območju iz točke 4, da se zagotovita sledljivost in nadzor ter prepreči poslabšanje kakovosti proizvoda „Asparago di Badoere“ zaradi udarcev ali odrgnin med prevozom nepakiranega proizvoda, kar lahko povzroči, da šparglji počrnijo in se poslabšajo njihove kakovostne značilnosti.

Vsako pakiranje mora vsebovati samo šparglje iste kategorije in razpona premera.

3.6. Posebna pravila za označevanje proizvoda, za katerega se uporablja registrirano ime

Svežnji in paketi morajo biti označeni z navedbo „Asparago di Badoere“ IGP [ZGO] s črkami enotne velikosti, z izrecno navedbo vrste špargljev (zeleni, beli ali zeleni in beli) v paketu, imenom (podjetja) ter naslovom pridelovalca in pakirnice, tržnim razredom („ekstra“, „I“ ali „II“ skupaj z navedbo „samo za predelavo“), razponom premera in vsemi drugimi informacijami, ki se zahtevajo z veljavno zakonodajo.

4. Jedrnata opredelitev geografskega območja

Območje pridelave ZGO „Asparago di Badoere“ obsega občine Piombino Dese in Trebaseleghe v pokrajini Padova; Casale sul Sile, Casier, Istrana, Mogliano Veneto, Morgano, Paese, Preganziol, Quinto di Treviso, Resana, Treviso, Vedelago in Zero Branco v pokrajini Treviso ter Scorzè v pokrajini Benetke.

5. Povezava z geografskim območjem

Povezava med geografskim območjem in proizvodom „Asparago di Badoere“ temelji na kakovosti.

Za obe vrsti špargljev „Asparago di Badoere“ je značilen hiter razvoj. To daje poganjkom določene lastnosti, tako fizične (komaj kaj vlaknasti in posebej svetle barve) kot tudi organoleptične (značilne lastnosti, opisane v točki 3.2).

Kombinacija talnih in podnebnih razmer na območju pridelave, kot je prikazano spodaj, je bistvena za zagotavljanje kakovosti in edinstvenosti špargljev „Asparago di Badoere“, saj prispeva k posebnim fizičnim in organoleptičnim značilnostim proizvoda.

Za območje pridelave špargljev „Asparago di Badoere“ je značilna tehtana povprečna temperatura, ki znaša približno 15 °C, s temperaturnimi nihanji do 30 °C med letom. Povprečna letna količina padavin je približno 900 mm, pri čemer je največ padavin spomladi in jeseni. To pomeni, da ni potrebe po zalivanju pridelka v obdobju spravila, rastline pa tako niso izpostavljene vodnemu stresu, kar je dejavnik, ki prispeva k odlični kakovosti špargljev „Asparago di Badoere“. Poleg tega čez območje pridelave tečejo počasne reke iz kraških izvirov – Sile, Zero in Dese ter njihovi pritoki –, kar zagotavlja rodovitna in produktivna tla. Zaradi tega rastline rastejo zelo bujno in ni potrebe po dodatnem gnojenju poleg tistega, ki je običajno potrebno. Ker je v tleh malo dušika, lahko poganjki zrastejo nepoškodovani, brez vidnih razcepov ali razpok. Tla na območju pridelave so rahla. Šparglji „Asparago di Badoere“ se lahko gojijo samo v globokih tleh s precej grobo do srednjo teksturo, ki so na površju komaj kaj apnenčasta, s subalkalno do nevtralno vrednostjo pH in dobrim do srednje dobrim odvodnjavanjem, lahko tudi z usedlinami kalcijevega karbonata v večjih globinah.

Dežela Benečija ima dolgo tradicijo gojenja špargljev, ki naj bi segala v čas, ko so to ozemlje osvojili Rimljani.

Obstaja nešteto pisnih virov, v katerih se beli in zeleni šparglji „Asparago di Badoere“ omenjajo kot eden najbolj iskanih lokalnih proizvodov dežele Benečije. Prav tako ne smemo pozabiti, da je bil Badoere tako pomemben pri gojenju špargljev v pokrajini, da so lokalne oblasti Morgana, občine, ki ji pripada Badoere, leta 1968 organizirale prvi lokalni festival špargljev, ta tradicija pa se je ohranila vse do danes. Gojenje špargljev je globoko zakoreninjeno v kulturi lokalnega prebivalstva, tehnike gojenja pa se prenašajo iz roda v rod. Rezultat posebnega prepleta proizvodnih dejavnikov – kot so ročna, obrtniška narava te dejavnosti – ter talnih in podnebnih razmer na opredeljenem območju –, je proizvod, ki jasno odstopa od proizvodov s preostalih območij pridelave. Dejstvo, da je proizvod zaradi vrste promocijskih kampanj tako razširjen in dobro poznan, prav tako potrjuje sloves špargljev „Asparago di Badoere“.

Sklic na objavo specifikacije proizvoda

(drugi pododstavek člena 6(1) te uredbe)

Prečiščeno besedilo specifikacije proizvoda je na voljo na spletni strani: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Qualità“ (v zgornjem desnem kotu zaslona), nato „Prodotti DOP IGP STG“ (na levi strani zaslona) in nazadnje „Disciplinari di Produzione all’esame dell’UE“.

(1) UL L 343, 14.12.2012, str. 1.